
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava I 17T/55/2024 1124012829 11. 11. 2024 JUDr. Andrea Vodičková ECLI:SK:MSBA1:2024:1124012829.1
Uznesenie Mestský súd Bratislava I, samosudcom JUDr. Andreou Vodičkovou, v trestnej veci obvineného O. Š. pre prečin krádeže podľa § 212 ods. 1 písm. a), písm. g), ods. 2 písm. b) Tr. zákona účinného v čase spáchania skutku a iné, dňa 11. 11. 2024, takto rozhodol: Podľa § 241 ods. 1 písm. b) Tr. poriadku z dôvodu podľa § 214 ods. 1 Tr. poriadku súd trestnú vec obvineného O. Š., D.. XX.XX.XXXX S. N., H. N. V.. B. XXXX/XX, Bratislava, pre skutok právne kvalifikovaný v bode 1/ a 2/ ako pokračovací prečin krádeže podľa § 212 ods. 1 písm. a), písm. g), ods. 2 písm. b) Tr. zákona účinného v čase spáchania skutku v bode 2/ spáchaného formou spolupáchateľstva podľa § 20 Tr. zákona, vedenú na Mestskom súde Bratislava I pod sp. zn. 17T/55/2024, na tom skutkovom základe, že: v bode 1 dňa 08.03.2023 v čase od 18:02 hod. do 18:15 hod. v obchodnom dome TPD, na Farského ulici č. 26 v Bratislave z predajne Teta drogéria, počas riadnych otváracích hodín, bez použitia násilia odcudzil z regálu 1 ks Old Spice XL 85 ml, Whitewater v sume 7.49 eur, 2ks Nivea Cellular make up 01 15 g v sume spolu 45,98 Eur, 2ks Nivea Cellular make up 15g v sume spolu 45,98 Eur, 3 ks Nivea Cellular Luminous 30 ml sérum v sume spolu 80,97 Eur, 2ks Nive Cellular make up 02 15g v sume spolu 45,98 Eur, a to tak, že obvinený vybral predmetný tovar z regálu, vložil si ho do tašky značky New Yorker, ktorú mal pri sebe a náslene prešiel cez pokladničnú zónu bez zaplatenia, čím spôsobil spoločnosti Teta drogérie SR s.r.o. so sídlom Hlohovecká č. 6, Lužianky, IČO: 35 694 254, škodu vo výške 226,40 Eur, v bode 2 po predchádzajúcej dohode s doposiaľ neznámou osobou dňa 18.03.2023 v čase o 17:30 hod. z predajne Planeo Elektro, so sídlom Zuzany Chalupovej 4 Bratislava, počas riadnych otváracích hodín, bez použitia násilia odcudzil z regálu voľne položený 1ks reproduktor značky JBL, čiernej farby, model Party box Encore, výrobného čísla S. XXXXGM XXXX XXX a to tak, že neznámy páchateľ predmetný reproduktor vybral z regálu a vložil ho do čiernej cestovnej tašky, ktorú držal v ruke obvinený O. Š., ktorý následne prešiel cez pokladničnú zónu bez zaplatenia, čím obvinený spolu s doposiaľ neznámou osobou spôsobil spoločnosti Fast Plus, a.s. so sídlom Na pántoch 18, Bratislava, IČO: 35 712 783 škodu vo výške 349,- Eur, teda konaním obvineného vznikla celková škoda v sume 575,40 Eur, pričom sa týchto skutkov dopustil po tom, čo bol dňa 30.01.2023 postihnutý za spáchanie priestupku podľa § 50 ods. 1 zák. č. 372/1990 Zb. o priestupkoch v znení neskorších predpisov, ktorého sa dopustil dňa 30.01.2023, za čo mu bola uložená bloková pokuta nezaplatená na mieste vo výške 30,- Eur, číslo bloku A 2200084256, a takisto po tom, čo bol rozsudkom Okresného súdu Bratislava V sp.zn. 4T/12/2021 zo dňa 13.09.2021, právoplatným dňa 13.09.2021 odsúdený okrem iného za prečin krádeže podľa § 212 ods. 1 písm. a), písm. g), ods. 2 písm. b) Tr. zákona postupuje Okresnému úradu Bratislava, pretože nejde o trestný čin, ale ide o skutok, ktorý by mohol byť priestupkom.
odôvodnenie: Prokurátor Okresnej prokuratúry Bratislava V podal dňa 04.07.2024 na Mestskom súde Bratislava I obžalobu sp. zn. 2 Pv 91/23/1105-31 zo dňa 04.07.2024 na obvineného O. Š., D.. XX.XX.XXXX S. N., H. N. V.. B. XXXX/XX, Bratislava, pre skutok právne kvalifikovaný v bode 1/ a 2/ ako pokračovací prečin krádeže podľa § 212 ods. 1 písm. a), písm. g), ods. 2 písm. b) Tr. zákona účinného v čase spáchania skutku v bode 2/ spáchaného formou spolupáchateľstva podľa § 20 Tr. zákona na skutkom základe uvedenom vo výrokovej časti tohto uznesenia. Súd postupom determinovaným ustanoveniami § 231 ods. 1, ods. 2 Tr. por. a § 241 ods. 1 Tr. por. zistil, že obvinený O. Š. mal protiprávnym konaním popísaným vo výrokovej časti toho uznesenia spôsobiť škodu vo výške 575,40 Eur, pričom daného konania sa mal dopustiť po tom, čo bol dňa 30.01.2023 postihnutý za spáchanie priestupku podľa § 50 ods. 1 zák. č. 372/1990 Zb. o priestupkoch, ktorého sa dopustil dňa 30.01.2023, za čo mu bola uložená bloková pokuta nezaplatená na mieste vo výške 30,Eur, číslo bloku A 2200084256. Podľa § 125 ods. 1 veta prvá Tr. zákona účinného v čase spáchania skutku škodou malou sa rozumie škoda prevyšujúca sumu 266 eur. Podľa § 125 ods. 1 veta prvá Tr. zákona účinného od 06. 08. 2024 škodou malou sa rozumie škoda prevyšujúca 700 eur. Podľa § 212 ods. 1 Tr. zákona účinného do 05.08.2024, kto si prisvojí cudziu vec tým, že sa jej zmocní a a) spôsobí tak malú škodu, b) čin spácha vlámaním, c) bezprostredne po čine sa pokúsi uchovať si vec násilím alebo hrozbou bezprostredného násilia, d) čin spácha na veci, ktorú má iný na sebe alebo pri sebe, e/ takou vecou je vec z úrody z pozemku, ktorý patrí do poľnohospodárskeho pôdneho fondu, alebo drevo nachádzajúce sa na lesnom pozemku, alebo ryba z rybníka s intenzívnym chovom, alebo f) čin spácha na veci, ktorej odber podlieha spoplatneniu na základe osobitného predpisu g)bol za obdobný čin v predchádzajúcich dvanástich mesiacoch postihnutý potrestá sa odňatím slobody až na dva roky. Podľa § 212 ods. 1 Tr. zákona účinného od 06.08.2024, kto si prisvojí cudziu vec tým, že sa jej zmocní a a) spôsobí tak malú škodu, b) čin spácha vlámaním, c) bezprostredne po čine sa pokúsi uchovať si vec násilím alebo hrozbou bezprostredného násilia, d) čin spácha na veci, ktorú má iný na sebe alebo pri sebe, e) takou vecou je vec z úrody z pozemku, ktorý patrí do poľnohospodárskeho pôdneho fondu, alebo drevo nachádzajúce sa na lesnom pozemku, alebo ryba z rybníka s intenzívnym chovom, alebo f) čin spácha na veci, ktorej odber podlieha spoplatneniu na základe osobitného predpisu, potrestá sa odňatím slobody až na dva roky. Podľa § 2 ods. 1 Tr. zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší. Podľa § 84 Tr. zákona trestnosť činu, ktorý mal v čase spáchania znaky niektorého trestného činu uvedeného v osobitnej časti tohto zákona, zaniká, ak neskorší zákon ustanoví, že tento čin nie je trestným činom. Zákonom č. 40/2024 Z. z. ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony v znení nálezu Ústavného súdu SR č. k. PL. ÚS 3/2024 - 761 zo dňa 03. 07. 2024, vyhláseného dňa 06. 08. 2024, došlo, okrem iného, k
novelizácii zákonného ustanovenia § 125 Tr. zákona a to vo výške spôsobenej škody vyžadovanej pre naplnenie skutkovej podstaty stíhaného prečinu krádeže podľa § 212 ods. 1 písm. a) Tr. zákona zo sumy prevyšujúcej 266,- Eur na sumu prevyšujúcu 700,-Eur. Rovnako vyššie uvedeným zákonom zanikla trestnosť prečinu krádeže podľa § 212 ods. 1 písm. g) Tr. zákona, v zmysle ktorého sa tohto trestného činu dopustil ten, kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý, a teda takéto konanie už nie je trestným činom. Podľa § 241 ods. 1 písm. b/ Tr. por. obžalobu podanú na súde pre prečin a zločin s výnimkou obzvlášť závažného zločinu, za ktorý zákon ustanovuje trest odňatia slobody s dolnou hranicou trestnej sadzby najmenej dvanásť rokov preskúma samosudca a podľa jej obsahu a obsahu spisu postúpi vec inému orgánu, ak sú tu okolnosti uvedené v § 214 ods. 1, Podľa § 214 ods. 1 Tr. por. prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní. Podľa § 2 ods. 1 zák. o priestupkoch priestupkom je zavinené konanie, ktoré porušuje alebo ohrozuje záujem spoločnosti a je za priestupok výslovne označené v tomto alebo v inom zákone, ak nejde o iný správny delikt postihnuteľný podľa osobitných právnych predpisov, alebo o trestný čin. Podľa § 50 ods. 1 zák. o priestupkoch priestupku sa dopustí ten, kto úmyselne spôsobí škodu na cudzom majetku krádežou, spreneverou, podvodom alebo zničením alebo poškodením veci z takého majetku, alebo sa o takéto konanie pokúsi. Na základe vyššie uvedeného je preto súd toho názoru, že skutok, ktorý sa obvinenému kladie prerokúvanou obžalobou za vinu nie je trestným činom, pretože zanikla jeho trestnosť, no nezanikla jeho protiprávnosť, keďže tento vykazuje znaky iného protiprávneho konania, konkrétne priestupku proti majetku na prejednanie ktorého je príslušný okresný úrad. Súd taktiež dáva do pozornosti skutočnosť, že ust. § 212 ods. 2 Tr. zákona je kvalifikovanou skutkovou podstatou k § 212 ods. 1 Tr. zákona, ktorá je základnou skutkovou podstatou. Ak zanikne trestnosť konania v základnej skutkovej podstate, tak nemožno aplikovať ani kvalifikovanú skutkovú podstatu, preto konanie napĺňajúce § 212 ods. 1 písm. a), písm. g), ods. 2 písm. b) Trestného zákona nemožno ďalej trestne stíhať, ale je potrebné ho postúpiť Okresnému úradu Bratislava, nakoľko ide o skutok, ktorý by mohol byť priestupkom.

Zdroj: KAUZIS.SK – https://www.kauzis.sk/judikatura/r/ECLI:SK:MSBA1:2024:1124012829.1 (dáta aktuálne k 12. 11. 2026). Záväzné je znenie zverejnené súdom.




